
	[bookmark: nev]SEBESTYÉN ÁDÁM
magyar szak
BA, 3. félév
Eötvös Loránd Tudományegyetem
Bölcsészettudományi Kar
	






Témavezető:
	Kiss Farkas Gábor
adjunktus, ELTE BTK

A barokk metafora – Gyöngyösi István és a XVII. század retorikai kultúrája
A dolgozat témája a barokk metafora elméleti megközelítéseinek a vizsgálata, illetve a magyarországi barokk kiemelkedő költőjének, Gyöngyösi Istvánnak a viszonya a kor retorikai és poétikai ismereteihez. Az elemzés az itáliai teoretikus, Emanuele Tesuro Il Cannocchiale Aristotelico (Arisztotelészi messzelátó) c. művén alapul. Tesauro a három emberi lélekrésznek (érzéki, érzelmi, értelmi) a retorikai kifejezések három nagy csoportját (harmonikus, patetikus, elmés – szellemes kifejezések) felelteti meg, ezzel sokkal szorosabb kapcsolatot feltételez a lélek és az alakzatok között. Műve központi témája az elmésség mibenléte és ennek leghatásosabb kifejezőeszköze, a metafora, mely „minden szellemes mondás hatalmas szülőanyja” („Gran Madre d’ogni ingegnoso concetto”). Tesauro az egyszerű metafora nyolc fajtáját különbözteti meg. Ezek mindegyikének meghatározza a lényegét, és példákkal szemlélteti az adott névátvitel stiláris különlegességét, a benne rejlő elmésséget. Ezeknek az elméleti meghatározásoknak a segítségével vizsgáltam Gyöngyösi Csalárd Cupidójában szereplő metaforákat, melyek definiálhatók a tesaurói osztályozás kritériumaival. 



